**Φύλλο οδηγιών χρήσης: Πληροφορίες για τον χρηστή**

Serotiapin 25mg, 100mg, 200mg, 300mg επικαλυμμένα με λεπτό υμένιο δισκία

Quetiapine

|  |
| --- |
| **Διαβάστε προσεκτικά ολόκληρο το φύλλο οδηγιών προτού αρχίσετε να παίρνετε αυτό το φάρμακο.**   * Φυλάξτε αυτό το φύλλο οδηγιών. Ίσως χρειαστεί να το διαβάσετε πάλι. * Εάν έχετε περαιτέρω απορίες, ρωτήστε το γιατρό ή το φαρμακοποιό σας. * Η συνταγή για αυτό το φάρμακο χορηγήθηκε για σας. Δεν πρέπει να δώσετε το φάρμακο σε άλλους. Μπορεί να τους προκαλέσει βλάβη, ακόμα και όταν τα συμπτώματα τους είναι ίδια με τα δικά σας. * Εάν κάποια ανεπιθύμητη ενέργεια γίνεται σοβαρή ή αν παρατηρήσετε κάποια ανεπιθύμητη ενέργεια που δεν αναφέρεται στο παρόν φύλλο οδηγιών παρακαλείσθε να ενημερώσετε το γιατρό ή το φαρμακοποιό σας, ή άλλο επαγγελματία του τομέα της υγείας, ή απευθείας στον Εθνικό Οργανισμό Φαρμάκων (Μεσογείων 284, 15562 Χολαργός www.eof.gr). |

**Το παρόν φύλλο οδηγιών περιέχει:**

1. Τι είναι το Serotiapin και ποια είναι η χρήση της
2. Πριν να πάρετε τo Serotiapin
3. Πώς να πάρετε το Serotiapin
4. Πιθανές ανεπιθύμητες ενέργειες
5. Πώς να φυλάσσεται το Serotiapin
6. Περισσότερες πληροφορίες
7. **Τι είναι το Serotiapin και ποια είναι η χρήση του**

Το Serotiapin περιέχει μια ουσία που ονομάζεται quetiapine. Αυτή ανήκει σε μία κατηγορία φαρμάκων, τους αντιψυχωσικούς παράγοντες. Τα φάρμακα αυτά βοηθούν σε καταστάσεις οι οποίες προκαλούν συμπτώματα όπως:

* Διπολική κατάθλιψη: όταν αισθάνεστε λυπημένος. Μπορεί να διαπιστώσετε ότι αισθάνεστε κατάθλιψη, νοιώθετε ένοχος, χωρίς ενέργεια, έχετε χάσει την όρεξη ή δεν μπορείτε να κοιμηθείτε.
* Μανία: όταν μπορεί να νοιώθετε έντονη εφορία, κέφι, αναστάτωση, ενθουσιασμό ή υπερδραστηριότητα, ή να έχετε ελλιπή κρίση, συμπεριλαμβανομένου του να είστε επιθετικός ή αποδιοργανωμένος.
* Σχιζοφρένεια: όταν μπορεί να βλέπετε, ακούτε ή αισθάνεστε πράγματα τα οποία δεν υπάρχουν, να πιστεύετε πράγματα που δεν είναι αληθινά ή να αισθάνεστε ασυνήθιστα καχύποπτος, νευρικός, μπερδεμένος, ένοχος, αγχωμένος ή μελαγχολικός.

Ο γιατρός σας μπορεί να συνεχίζει να σας χορηγεί Serotiapin ακόμα και αν νιώθετε καλύτερα.

1. **Πριν πάρετε το Serotiapin**

# Μην πάρετε το SEROTIAPIN

* Σε περίπτωση αλλεργίας (υπερευαισθησίας) στην quetiapine ή σε οποιοδήποτε άλλο συστατικό του Serotiapin (δείτε παράγραφο 6: Περισσότερες πληροφορίες).
* Σε περίπτωση που παίρνετε οποιοδήποτε από τα παρακάτω φάρμακα:
* ορισμένα φάρμακα για το HIV,
* αντιμυκητισιακούς παράγοντες της ομάδας των αζολών
* ερυθρομυκίνη ή κλαριθρομυκίνη (για λοιμώξεις)
* νεφαζοδόνη(για κατάθλιψη).

Να μην λάβετε το Serotiapin, αν τα παραπάνω ισχύουν για εσάς. Αν δεν είστε βέβαιοι, ενημερώστε το γιατρό ή το φαρμακοποιό σας πριν πάρετε το Serotiapin.

**Προσέξτε ιδιαίτερα με το Serotiapin**

Προτού πάρετε το φάρμακό σας, ενημερώστε το γιατρό σας αν:

* Εσείς ή κάποιος στην οικογένειά σας έχει ή είχε καρδιακά προβλήματα, για παράδειγμα προβλήματα με τον καρδιακό σας ρυθμό ή αν παίρνετε κάποια φάρμακα τα οποία θα μπορούσαν να επηρεάσουν τον τρόπο που η καρδιά σας χτυπά.
* Έχετε χαμηλή αρτηριακή πίεση.
* Έχετε υποστεί εγκεφαλικό επεισόδιο, ιδιαίτερα αν είστε ηλικιωμένος.
* Έχετε προβλήματα με το ήπαρ σας.
* Είχατε μία επιληπτική κρίση (κρίση επιληψίας).
* Έχετε διαβήτη ή έχετε κίνδυνο να παρουσιάσετε διαβήτη. Αν ναι, ο γιατρός σας μπορεί να ελέγξει τα επίπεδα σακχάρου στο αίμα σας ενώ λαμβάνετε Serotiapin.
* Γνωρίζετε ότι στο παρελθόν είχατε χαμηλά επίπεδα λευκοκυττάρων (το οποίο θα μπορούσε ή δεν θα μπορούσε να είχε προκληθεί από άλλα φάρμακα).
* Είστε ηλικιωμένος με άνοια (έκπτωση εγκεφαλικής λειτουργίας). Εάν είστε, δεν πρέπει να λαμβάνετε το Serotiapin γιατί η ομάδα των φαρμάκων στην οποία ανήκει το Serotiapin μπορεί να αυξήσει τον κίνδυνο εγκεφαλικού επεισοδίου, ή σε ορισμένες περιπτώσεις, τον κίνδυνο θανάτου, σε ηλικιωμένα άτομα με άνοια.
* **Εσείς ή κάποιος άλλος στην οικογένειά σας έχει ιστορικό θρόμβων στο αίμα, καθώς φάρμακα όπως αυτά έχουν συσχετισθεί με δημιουργία θρόμβων στο αίμα.**

Ενημερώστε το γιατρό σας άμεσα αν παρουσιάσετε:

* Πυρετό, σοβαρή μυϊκή δυσκαμψία, εφίδρωση ή μείωση του επιπέδου συνείδησης (μία διαταραχή που ονομάζεται «κακόηθες νευροληπτικό σύνδρομο»). Μπορεί να χρειαστεί άμεση ιατρική θεραπεία.
* Ανεξέλεγκτες κινήσεις, κυρίως στο πρόσωπο ή τη γλώσσα σας.
* Σοβαρό αίσθημα υπνηλίας.

Αυτές οι καταστάσεις μπορεί να οφείλονται σε αυτόν τον τύπο φαρμάκου.

**Σκέψεις αυτοκτονίας και επιδείνωση της κατάθλιψής σας**

Εάν έχετε κατάθλιψη μπορεί κάποια φορά να κάνετε σκέψεις για να βλάψετε τον εαυτό σας ή να αυτοκτονήσετε. Αυτές μπορεί να αυξηθούν όταν ξεκινάτε τη θεραπεία καθώς όλα αυτά τα φάρμακα χρειάζονται χρόνο για να δράσουν, συνήθως γύρω στις δύο εβδομάδες αλλά κάποιες φορές περισσότερο.

Αυτές οι σκέψεις μπορεί επίσης να αυξηθούν αν ξαφνικά σταματήσετε να λαμβάνετε τη φαρμακευτική σας αγωγή.

Είναι πιο πιθανόν να σκέφτεστε έτσι αν είστε νεαρός ενήλικας. Πληροφορίες από κλινικές μελέτες έδειξαν μία αύξηση στις σκέψεις αυτοκτονίας και/ή στις αυτοκτονικές συμπεριφορές σε νεαρούς ενήλικες με κατάθλιψη κάτω των 25 ετών.

Εάν οποιαδήποτε στιγμή κάνετε σκέψεις για να βλάψετε τον εαυτό σας ή να αυτοκτονήσετε, επικοινωνήστε με τον ιατρό σας ή πηγαίνετε σε ένα νοσοκομείο άμεσα. Μπορεί να βρείτε ότι είναι χρήσιμο να πείτε σε ένα συγγενή ή σε ένα στενό φίλο ότι έχετε κατάθλιψη και να του ζητήσετε να διαβάσει αυτό το φύλλο οδηγιών. Θα μπορούσατε να τους ζητήσετε να σας πούνε αν πιστεύουν ότι η κατάθλιψή σας χειροτερεύει ή αν ανησυχούν λόγω αλλαγών στη συμπεριφορά σας.

Πρόσληψη βάρους έχει παρατηρηθεί σε ασθενείς που λαμβάνουν Serotiapin. Εσείς και ο γιατρός σας πρέπει να ελέγχετε το βάρος σας τακτικά.

#### Λήψη άλλων φαρμάκων

Παρακαλείσθε να ενημερώσετε το γιατρό σας εάν παίρνετε ή έχετε πάρει πρόσφατα άλλα φάρμακα γιατί μπορεί να επηρεάσει τον τρόπο δράσης των φαρμάκων. Συμπεριλαμβανομένων και των φαρμάκων τα οποία προμηθεύεστε από το φαρμακείο χωρίς ιατρική συνταγή και δρόγες.

Να μην λάβετε το Serotiapin αν λαμβάνετε οποιοδήποτε από τα παρακάτω φάρμακα:

* Ορισμένα φάρμακα για το HIV
* Αντιμυκητισιακούς παράγοντες της ομάδας των αζολών
* Ερυθρομυκίνη ή κλαριθρομυκίνη (για λοιμώξεις)
* Νεφαζοδόνη (για κατάθλιψη).

Ενημερώστε το γιατρό σας εάν παίρνετε οποιοδήποτε από τα παρακάτω φάρμακα:

* Φάρμακα για την επιληψία (όπως φαινυτοϊνη ή καρβαμαζεπίνη)
* Φάρμακα για την αντιμετώπιση της υπέρτασης
* Βαρβιτουρικά (για δυσκολία στον ύπνο)
* Θειοριδαζίνη (άλλο αντιψυχωτικό φάρμακο)
* Φάρμακα τα οποία μπορούν να επηρεάσουν τον τρόπο που η καρδιά σας χτυπά, για παράδειγμα, φάρμακα που μπορεί να προκαλέσουν διαταραχή των ηλεκτρολυτών (χαμηλά επίπεδα καλίου ή μαγνησίου) όπως διουρητικά ή ορισμένα αντιβιοτικά (φάρμακα για τη θεραπεία των λοιμώξεων).

Πριν διακόψετε τη λήψη των φαρμάκων σας, παρακαλούμε ενημερώστε πρώτα το γιατρό σας.

# Λήψη του Serotiapin με τροφές και ποτά

* Το Serotiapin μπορεί να λαμβάνεται με ή χωρίς τροφή
* Να είστε προσεκτικοί όσον αφορά τις ποσότητες αλκοόλ που καταναλώνετε. Αυτό συνιστάται διότι η συνδυαστική δράση του Serotiapin και του αλκοόλ μπορεί να σας προκαλέσει υπνηλία.
* Μην πίνετε χυμό γκρέιπφρουτ όταν λαμβάνετε Serotiapin. Μπορεί να επηρεάσει τον τρόπο δράσης του φαρμάκου.

#### Κύηση και θηλασμός

Αν είστε έγκυος, προσπαθείτε να μείνετε έγκυος ή θηλάζετε, μιλήστε με το γιατρό σας πριν πάρετε το Serotiapin. Δεν πρέπει να λαμβάνετε το Serotiapin κατά τη διάρκεια της κυήσεως εκτός και αν το έχετε συζητήσει με το γιατρό σας. Το Serotiapin δεν πρέπει να λαμβάνεται κατά τη διάρκεια του θηλασμού.

#### Οδήγηση και χειρισμός μηχανών

Το φάρμακό σας μπορεί να σας προκαλέσει υπνηλία. Μην οδηγείτε ή χρησιμοποιείτε οποιαδήποτε μηχανήματα μέχρις ότου να προσδιορίσετε πως σας επηρεάζει το φάρμακό σας.

**Σημαντικές πληροφορίες για κάποια από τα συστατικά του Serotiapin**

Το Serotiapin περιέχει μια μορφή σακχάρου που ονομάζεται λακτόζη. Αν ο γιατρός σας έχει ενημερώσει ότι έχετε δυσανεξία σε ορισμένα σάκχαρα, μιλήστε στο γιατρό σας πριν λάβετε το φάρμακο αυτό.

1. **Πώς να πάρετε το Serotiapin**

Να λαμβάνετε πάντα το Serotiapinακριβώς σύμφωνα με τις οδηγίες του γιατρού σας. Πρέπει να ενημερώσετε το γιατρό ή το φαρμακοποιό σας αν δεν είστε βέβαιος/η.

Ο γιατρός σας θα αποφασίσει σχετικά με την αρχική σας δόση. Η δόση συντήρησης (ημερήσια δοσολογία) θα εξαρτηθεί από τη νόσο σας και τις ανάγκες σας αλλά συνήθως θα είναι μεταξύ των 150 mg και 800 mg.

* Θα λαμβάνετε τα δισκία σας μία φορά την ημέρα, πριν την βραδινή κατάκλιση ή δύο φορές την ημέρα, ανάλογα με την νόσο σας.
* Καταπιείτε το δισκίο σας ολόκληρο με λίγο νερό.
* Μπορείτε να λάβετε τα δισκία σας με ή χωρίς τροφή
* Μην πίνετε χυμό γκρέιπφρουτ όταν λαμβάνετε Serotiapin. Μπορεί να επηρεάσει τον τρόπο δράσης του φαρμάκου.
* Μην σταματάτε να λαμβάνετε τα δισκία σας ακόμη και αν αισθανθείτε καλύτερα, εκτός και αν σας το συστήσει ο γιατρός σας.

**Προβλήματα με το ήπαρ**

Αν έχετε πρόβλημα με το ήπαρ σας μπορεί ο γιατρός σας να αλλάξει τη δόση.

**Ηλικιωμένοι**

Εάν είστε ηλικιωμένος, μπορεί ο γιατρός σας να αλλάξει τη δόση.

**Παιδιά και έφηβοι κάτω των 18 ετών:**

Το Serotiapin δεν συνιστάται για χρήση σε παιδιά και εφήβους κάτω των 18ετών.

**Αν πάρετε μεγαλύτερη δόση Serotiapin από την κανονική**

Αν λάβετε περισσότερο Serotiapin από εκείνο που σας έχει συνταγογραφήσει ο γιατρός σας, μπορεί να αισθανθείτε νυσταγμένος, ζαλισμένος και να παρουσιάσετε μη φυσιολογικό καρδιακό ρυθμό.

Επικοινωνήστε αμέσως με τον γιατρό σας ή με το πλησιέστερο νοσοκομείο. Να έχετε μαζί σας τα δισκία Serotiapin.

#### Εάν ξεχάσετε να λάβετε μια δόση Serotiapin

Αν παραλείψετε μία δόση, να την πάρετε μόλις το θυμηθείτε. Αν πλησιάζει η ώρα για την επόμενη δόση, περιμένετε να πάρετε το φάρμακο την ορισμένη ώρα που πρέπει να πάρετε τη δόση σας.

Μην διπλασιάσετε τις δόσεις για να αναπληρώσετε το δισκίο που έχετε παραλείψει.

#### Αν σταματήσετε να λαμβάνετε Serotiapin

Αν ξαφνικά σταματήσετε να λαμβάνετε το Serotiapin, μπορεί να μη μπορείτε να κοιμηθείτε (αϋπνία), να αισθανθείτε ναυτία ή μπορεί να σας εμφανισθεί πονοκέφαλος, διάρροια, έμετος, ζάλη ή ευερεθιστότητα. Ο γιατρός μπορεί να σας προτείνει να μειώσετε βαθμιαία τη δόση πριν τη διακοπή της θεραπείας.

Εάν έχετε περισσότερες ερωτήσεις σχετικά με τη χρήση του προϊόντος αυτού, ρωτήστε το γιατρό ή τον φαρμακοποιό σας.

1. **Πιθανές ανεπιθύμητες ενέργειες**

Όπως όλα τα φάρμακα, έτσι και το Serotiapin μπορεί να προκαλέσει ανεπιθύμητες ενέργειες, αν και δεν εμφανίζονται σε όλους τους ανθρώπους. Εάν κάποια ανεπιθύμητη ενέργεια γίνει σοβαρή ή αν παρατηρήσετε κάποια ανεπιθύμητη ενέργεια που δεν αναφέρεται στο παρόν φύλλο οδηγιών, παρακαλείσθε να ενημερώσετε το γιατρό ή το φαρμακοποιό σας.

**Πολύ συνήθεις** (εμφανίζονται σε περισσότερα από 1 στα 10 άτομα):

- Ζάλη (μπορεί να οδηγήσει σε πτώσεις), κεφαλαλγία, ξηροστομία.

- Υπνηλία (μπορεί να υποχωρήσει με το χρόνο όσο εξακολουθείτε να λαμβάνετε το Serotiapin) (μπορεί να οδηγήσει σε πτώσεις).

- Συμπτώματα διακοπής (συμπτώματα που εμφανίζονται όταν σταματήσετε να λαμβάνετε το Serotiapin) συμπεριλαμβάνουν αϋπνία, ναυτία, πονοκέφαλος, διάρροια, έμετος, ζάλη και ευερεθιστότητα. Συνιστάται σταδιακή διακοπή σε διάστημα τουλάχιστον 1 έως 2 εβδομάδων.

- Αύξηση βάρους

**Συνήθεις** (εμφανίζονται σε λιγότερα από 1 στα 10 άτομα):

- Ταχυκαρδία

- Ρινική συμφόρηση

- Δυσκοιλιότητα, στομαχική διαταραχή (δυσπεψία)

- Αίσθημα αδυναμίας, λιποθυμική τάση (μπορεί να οδηγήσει σε πτώσεις)

- Οίδημα στα άνω και κάτω άκρα

- Υπόταση κατά την έγερση από καθιστή θέση. Αυτό μπορεί να σας κάνει να αισθανθείτε ζάλη ή λιποθυμική τάση (μπορεί να οδηγήσει σε πτώσεις).

- Αυξημένα επίπεδα σακχάρου στο αίμα

- Θολή όραση

- Μη φυσιολογικές κινήσεις των μυών. Αυτές περιλαμβάνουν δυσκολία στην έναρξη μυϊκών κινήσεων, αίσθημα ανησυχίας ή μυϊκή δυσκαμψία χωρίς πόνο.

- Μη φυσιολογικά όνειρα και εφιάλτες

- Αίσθημα περισσότερης πείνας

- Αίσθημα ευερεθιστότητας

**- Διαταραχή της ομιλίας και του λόγου**

**Ασυνήθεις** (εμφανίζονται σε λιγότερα από 1 στα 100 άτομα):

- Σπασμοί ή επιληπτικές κρίσεις

- Αλλεργικές αντιδράσεις που μπορεί να περιλαμβάνουν διογκώσεις (πομφοί), οίδημα του δέρματος και οίδημα στην περιοχή γύρω από το στόμα

- Δυσάρεστη αίσθηση στα πόδια (επίσης ονομάζεται σύνδρομο ανήσυχων ποδιών)

- Δυσκολία στην κατάποση

- Ανεξέλεγκτες κινήσεις, κυρίως στο πρόσωπο ή τη γλώσσα σας

- Σεξουαλική δυσλειτουργία

**Σπάνιες** (εμφανίζονται σε λιγότερα από 1 στα 1.000 άτομα):

- Υψηλή θερμοκρασία (πυρετός), μακροχρόνιος πόνος στο λαιμό ή στοματικά έλκη, ταχύτερη αναπνοή, εφίδρωση, μυϊκή δυσκαμψία, έντονη ζάλη ή λιποθυμία

- Ωχρότητα του δέρματος και των οφθαλμών (ίκτερος)

- Μακράς διάρκειας και επώδυνη στύση (πριαπισμός)

- Διόγκωση των μαστών και μη αναμενόμενη παραγωγή γάλατος (γαλακτόρροια)

- Διαταραχή της περιόδου

- Θρόμβοι στις φλέβες, ιδιαίτερα στα πόδια (στα συμπτώματα συμπεριλαμβάνονται οίδημα, πόνος και ερυθρότητα στα πόδια), οι οποίοι μπορεί να μεταφερθούν μέσω των αιμοφόρων αγγείων στους πνεύμονες προκαλώντας πόνο στο στήθος και δυσκολία στην αναπνοή. Αν παρατηρήσετε κάποια από αυτά τα συμπτώματα αναζητήστε αμέσως ιατρική συμβουλή.

**Πολύ σπάνιες** (εμφανίζονται σε λιγότερα από 1 στα 10.000 άτομα):

- Επιδείνωση προϋπάρχοντος διαβήτη

* Φλεγμονή του ήπατος (ηπατίτιδα)

- Βαρείας μορφής εξάνθημα, φυσαλλίδες ή ερυθρές πλάκες στο δέρμα

- Βαρείας μορφής αλλεργική αντίδραση (που ονομάζεται αναφυλακτική), η οποία μπορεί να προκαλέσει δυσκολία στην αναπνοή ή καταπληξία.

- Ταχεία εξοίδηση του δέρματος, συνήθως στην περιοχή γύρω από τους οφθαλμούς, τα χείλη και τον λαιμό (αγγειοοίδημα).

- Ακατάλληλη έκκριση μιας ορμόνης που ελέγχει τον όγκο των ούρων

- Λύση της λειτουργίας των μυϊκών ινών και πόνος στους μύες (ραβδομυόλυση)

Η κατηγορία αυτή φαρμάκων στην οποία ανήκει το Serotiapin μπορεί να προκαλέσει διαταραχές του καρδιακού ρυθμού, οι οποίες μπορεί να είναι σοβαρές και, σε βαρείες περιπτώσεις, θανατηφόρες.

Ορισμένες παρενέργειες παρατηρούνται μόνο όταν γίνονται εξετάσεις αίματος. Αυτές περιλαμβάνουν μεταβολές στην ποσότητα ορισμένων λιπιδίων (τριγλυκερίδια και ολική χολιστερόλη) ή σάκχαρο στο αίμα μειώσεις στον αριθμό ορισμένων τύπων αιμοσφαιρίων, μείωση της ποσότητας νατρίου στο αίμα και αύξηση της ποσότητας της ορμόνης προλακτίνης στο αίμα.. Η αύξηση της ποσότητας της ορμόνης προλακτίνης μπορεί να οδηγήσει σε σπάνιες περιπτώσεις στα ακόλουθα:

* Διόγκωση των μαστών σε άντρες και γυναίκες και μη αναμενόμενη παραγωγή γάλατος
* Σε γυναίκες να μην έχουν μηνιαία περίοδο ή σταθερή περίοδο

Ο γιατρός σας μπορεί να σας ζητήσει να υποβάλλεστε σε εξετάσεις αίματος περιοδικά.

**Παιδιά και έφηβοι**

Οι ίδιες ανεπιθύμητες ενέργειες που μπορεί να εμφανισθούν στους ενήλικες μπορεί επίσης να εμφανισθούν και στα παιδιά και τους εφήβους.

Οι ακόλουθες ανεπιθύμητες ενέργειες έχουν παρατηρηθεί μόνο σε παιδιά και έφηβους:

**Πολύ συνήθεις** (εμφανίζονται σε περισσότερα από 1 στα 10 άτομα):

* Αύξηση της αρτηριακής πίεσης

Οι ακόλουθες ανεπιθύμητες ενέργειες έχουν παρατηρηθεί πιο συχνά σε παιδιά και έφηβους:

**Πολύ συνήθεις** (εμφανίζονται σε περισσότερα από 1 στα 10 άτομα):

* Αύξηση της ποσότητας στο αίμα μιας ορμόνης που ονομάζεται προλακτίνη. Η αύξηση της ορμόνης προλακτίνης μπορεί να οδηγήσει σε σπάνιες περιπτώσεις στα ακόλουθα:
* Διόγκωση των μαστών σε αγόρια και κορίτσια και μη αναμενόμενη παραγωγή γάλατος
* Σε κορίτσια να μην έχουν μηνιαία περίοδο ή σταθερή περίοδο
* Αύξηση της όρεξης
* Μη φυσιολογικές κινήσεις των μυών. Αυτές περιλαμβάνουν δυσκολία στην έναρξη μυϊκών κινήσεων, τρόμο, αίσθημα ανησυχίας ή μυϊκή δυσκαμψία χωρίς πόνο.

1. **Πώς να φυλάσσετε το Serotiapin**

* Να φυλάσσεται σε μέρη, που δεν το φθάνουν και δεν το βλέπουν τα παιδιά.
* Να μην χρησιμοποιείτε το Serotiapin μετά την ημερομηνία λήξης, που αναφέρεται στο κουτί μετά τα γράμματα «ΛΗΞΗ». Η ημερομηνία λήξης αναφέρεται στην τελευταία μέρα του μήνα.
* Τα φάρμακα δεν πρέπει να απορρίπτονται στο νερό της αποχέτευσης ή στα σκουπίδια.

Ρωτήστε το φαρμακοποιό σας πώς να πετάξετε τα φάρμακα που δεν χρειάζονται πια. Αυτά τα μέτρα θα βοηθήσουν στην προστασία του περιβάλλοντος.

Αυτό το φαρμακευτικό προϊόν δεν χρειάζεται κάποιες ιδιαίτερες συνθήκες αποθήκευσης.

1. **Περισσότερες πληροφορίες**

**Τι περιέχει το Serotiapin**

* Η δραστική ουσία είναι η quetiapine. Τα δισκία Serotiapin περιέχουν 25 mg, 100 mg, 200 mg ή 300 mg quetiapine (ως quetiapine fumarate).
* Τα υπόλοιπα συστατικά είναι:

***Πυρήνας Δισκίου***

LACTOSE MONOHYDRATE

MICROCRYSTALLINE CELLULOSE

POVIDONE

MAGNESIUM STEARATE

SODIUM STARCH GLYCOLATE

(TYPE A)

GLYCEROL DIBEHENATE

COLLOIDAL ANHYDROUS SILICA

***Επικάλυψη Δισκίου***

*HYPROMELLOSE*

*Titanium dioxide*

*LACTOSE MONOHYDRATE*

*MACROGOL 4000*

Επιπρόσθετα, τα δισκία των 25 mg περιέχουν:

*RED IRON OXIDE*

Επιπρόσθετα, τα δισκία των 100 mg περιέχουν:

*YELLOW IRON OXIDE*

**Εμφάνιση του Serotiapin και περιεχόμενο της συσκευασίας**

Τα δισκία Serotiapin 25mg είναι χρώματος ροζ.

Διατίθενται σε συσκευασίες 60 δισκίων

Τα δισκία Serotiapin 100mg είναι χρώματος κίτρινου.

Διατίθενται σε συσκευασίες 60 δισκίων

Τα δισκία Serotiapin 200mg είναι χρώματος λευκού.

Διατίθενται σε συσκευασίες 60 δισκίων

Τα δισκία Serotiapin 300mg είναι χρώματος λευκού.

Διατίθενται σε συσκευασίες 60 δισκίων

Μπορεί να μην κυκλοφορούν όλες οι συσκευασίες.

# Κάτοχος αδείας κυκλοφορία και παραγωγός

**Κάτοχος Άδειας Κυκλοφορίας**:

VOCATE ΦΑΡΜΑΚΕΥΤΙΚΗ ΑΕ

Γούναρη 150

166 74 Γλυφάδα

Αθήνα

**Παραγωγός:**

**LABORATORIOS LESVI, S.L.**

Avda. Barcelona, 69

08970 Sant Joan Despí

Βαρκελώνη - Ισπανία

## Το παρόν φύλλο οδηγιών χρήσης εγκρίθηκε για τελευταία φορά στις